記戊午十一月二十四夜夢
作者：陸游
朝代：宋

paragraphs: 街南酒樓粲丹碧，萬頃湖光照山色。
我來半醉躡危梯，坐客驚顧聞飛屐。
長縚短帽黄絁裘，從一山童持藥笈。
近傳老仙嘗過市，此翁或是那可識。
逡巡相語或稽首，爭獻名樽冀餘瀝。
我欲自言度不聽，亦復軒然爲專席。
高談方縱驚四座，不覺鄰雞呼夢破。
人生自欺多類此，撫枕長謠識吾過。